CELEX: 32022D0541
Language: lt
Date: 2022-04-01 00:00:00
Title: Komisijos įgyvendinimo sprendimas (ES) 2022/541 2022 m. balandžio 1 d. kuriuo sudaromas pagal Europos Parlamento ir Tarybos reglamentą (ES) Nr. 1308/2013 saugomų geografinių nuorodų, dėl kurių pagal Europos Parlamento ir Tarybos reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas

2022 4 5   
               
               
                  LT
               
               
                  Europos Sąjungos oficialusis leidinys
               
               
                  L 106/18
               
            
         KOMISIJOS ĮGYVENDINIMO SPRENDIMAS (ES) 2022/541
         2022 m. balandžio 1 d.
         kuriuo sudaromas pagal Europos Parlamento ir Tarybos reglamentą (ES) Nr. 1308/2013 saugomų geografinių nuorodų, dėl kurių pagal Europos Parlamento ir Tarybos reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. spalio 23 d. Europos Parlamento ir Tarybos reglamentą (ES) 2019/1753 dėl Sąjungos veiksmų prisijungus prie Lisabonos susitarimo dėl kilmės vietos nuorodų ir geografinių nuorodų Ženevos akto (1), ypač į jo 2 straipsnio 3 dalį,
         kadangi:
         
                     (1)
                  
                  
                     Lisabonos susitarimo dėl kilmės vietos nuorodų ir geografinių nuorodų Ženevos aktas (2) (toliau – Ženevos aktas) yra tarptautinis susitarimas, pagal kurį Susitariančiosios Šalys įgyvendina kilmės vietos nuorodų ir geografinių nuorodų abipusės apsaugos sistemą;
                  
               
                     (2)
                  
                  
                     priėmus Tarybos sprendimą (ES) 2019/1754 (3) dėl Sąjungos prisijungimo prie Ženevos akto, 2019 m. lapkričio 26 d. Sąjunga deponavo prisijungimo prie Ženevos akto dokumentą. Sąjungos prisijungimas prie Ženevos akto įsigaliojo 2020 m. vasario 26 d. Sąjunga buvo penktoji prie Ženevos akto prisijungianti Susitariančioji Šalis, todėl Ženevos aktas pagal jo 29 straipsnio 2 dalį įsigaliojo tą pačią dieną;
                  
               
                     (3)
                  
                  
                     pagal Ženevos akto 5 straipsnio 1 ir 2 dalis, kiekvienos Ženevos akto Susitariančiosios Šalies kompetentingos institucijos gali teikti kilmės vietos nuorodų ar geografinių nuorodų tarptautinės registracijos paraiškas Pasaulinės intelektinės nuosavybės organizacijos Tarptautiniam biurui, kuris jas įregistruoja Tarptautiniame registre. pagal Ženevos akto 9 straipsnį, atlikusios konkrečią tikrinimo procedūrą ir atsižvelgdamos į jos rezultatus kitos Susitariančiosios Šalys gali nuspręsti, ar tai kilmės vietos nuorodai arba geografinei nuorodai suteikti apsaugą savo teritorijoje;
                  
               
                     (4)
                  
                  
                     pagal Reglamento (ES) 2019/1753 1 straipsnio 2 dalį, tame reglamente ir pagal jį priimtuose aktuose terminas „geografinės nuorodos“ apima saugomas kilmės vietos nuorodas ir saugomas geografines nuorodas, kaip apibrėžta Europos Parlamento ir Tarybos reglamente (ES) Nr. 1308/2013 (4);
                  
               
                     (5)
                  
                  
                     pagal Reglamento (ES) 2019/1753 2 straipsnio 1 dalį, Sąjungai prisijungus prie Ženevos akto, o vėliau – reguliariai Komisijai, kaip Sąjungos kompetentingai institucijai, suteikiami įgaliojimai Tarptautiniam biurui teikti Sąjungos kilmės vietos nuorodų ir geografinių nuorodų tarptautinės registracijos paraiškas;
                  
               
                     (6)
                  
                  
                     2021 m. lapkričio–gruodžio mėn. valstybės narės pagal Reglamento (ES) 2019/1753 2 straipsnio 2 dalį Komisijai pateikė keturis prašymus Tarptautiniame registre registruoti saugomas kilmės vietos nuorodas ir saugomas geografines nuorodas, kurių kilmės šalis yra jų teritorija ir kurios yra saugomos pagal Reglamentą (ES) Nr. 1308/2013;
                  
               
                     (7)
                  
                  
                     turėtų būti pateiktos paraiškos dėl pavadinimų, saugomų pagal Reglamentą (ES) Nr. 1308/2013, kaip saugomos kilmės vietos nuorodos (SKVN) ir saugomos geografinės nuorodos (SGN), registravimo Tarptautiniame registre atitinkamai kaip kilmės vietos nuorodos ir geografinės nuorodos;
                  
               
                     (8)
                  
                  
                     todėl turėtų būti sudarytas valstybių narių teritorijos kilmės saugomų kilmės vietos nuorodų (SKVN) ir saugomų geografinių nuorodų (SGN), kurios Sąjungoje saugomos pagal Reglamentą (ES) Nr. 1308/2013 ir dėl kurių valstybės narės Komisijos prašo pateikti tarptautinės registracijos paraiškas, sąrašas;
                  
               
                     (9)
                  
                  
                     šiame sprendime nustatytos priemonės atitinka Bendro žemės ūkio rinkų organizavimo (Vynas) komiteto nuomonę,
                  
               NUSPRENDĖ:
         
            Vienintelis straipsnis
            Šio sprendimo priede pateikiamas pagal Reglamentą (ES) Nr. 1308/2013 sudarytas saugomų kilmės vietos nuorodų ir saugomų geografinių nuorodų, dėl kurių Komisija turi pateikti tarptautinės registracijos paraiškas, sąrašas.
         
         
            Priimta Briuselyje 2022 m. balandžio 1 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  OL L 271, 2019 10 24, p. 1.
         
            (2)  OL L 271, 2019 10 24, p. 15.
         
            (3)  2019 m. spalio 7 d. Tarybos sprendimas (ES) 2019/1754 dėl Europos Sąjungos prisijungimo prie Lisabonos susitarimo dėl kilmės vietos nuorodų ir geografinių nuorodų Ženevos akto (OL L 271, 2019 10 24, p. 12).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
      
      
         
            PRIEDAS
            Geografinių nuorodų, kurios saugomos Sąjungoje pagal Reglamentą (ES) Nr. 1308/2013 (saugomos kilmės vietos nuorodos ir saugomos geografinės nuorodos) ir dėl kurių pagal Reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas
            Graikija
            
                        —
                     
                     
                        Σαντορίνη (SKVN)
                     
                  Prancūzija
            
                        —
                     
                     
                        Val de Loire (SGN)
                     
                  
                        —
                     
                     
                        Pays d’Oc (SGN)
                     
                  Italija
            
                        —
                     
                     
                        Bolgheri (SKVN)